b'\n_START_ARTICLE_\nCortesana\n_START_SECTION_\nCategories\n_START_PARAGRAPH_\nEssencialment, hi havia dues menes de cortesana. En una categoria estava la mena de cortesana coneguda (en itali\xc3\xa0) com la cortigiana onesta, o la cortesana honesta, que feia el paper d\'intel\xc2\xb7lectual. A l\'altra hi havia la cortigiana di lume, una classe inferior de cortesana. Tot i que a aquesta \xc3\xbaltima encara se la considerava millor que a una prostituta mitjana, la primera era d\'una mena m\xc3\xa9s rom\xc3\xa0ntica i tractada m\xc3\xa9s o menys igual que a una dona de la noblesa. \xc3\x89s amb aquest tipus de cortesana que m\xc3\xa9s s\'associa l\'art de la "courtisanerie"._NEWLINE_Les cortigiane oneste normalment eren ben educades i sofisticades (de vegades m\xc3\xa9s que les dones mitjanes de la classe alta), i sovint tenien carreres simult\xc3\xa0nies com a actrius o artistes. Era t\xc3\xadpic que se les tri\xc3\xa9s basant-se en la seva educaci\xc3\xb3 \xe2\x80\x93habilitats socials i de conversa, intel\xc2\xb7lig\xc3\xa8ncia, sentit com\xc3\xba i companyonia\xe2\x80\x93 aix\xc3\xad com als seus atributs f\xc3\xadsics. Normalment eren el seu enginy i personalitat el que les desmarcava de les dones corrents. Eren prostitutes en el sentit que  el sexe era una de les seves obligacions, per\xc3\xb2 a difer\xc3\xa8ncia de la prostituta corrent, el sexe nom\xc3\xa9s constitu\xc3\xafa una faceta del ventall de serveis d\'una cortesana. Per exemple, s\'esperava que anessin ben vestides i estiguessin preparades per a implicar-se en una varietat de temes de conversa com ara l\'art, la m\xc3\xbasica i la pol\xc3\xadtica._NEWLINE_En alguns casos, les cortesanes provenien de fam\xc3\xadlies acomodades, i fins i tot eren casades, amb marits, per\xc3\xb2, d\'una classe social inferior a la dels seus clients. En aquests casos, la seva relaci\xc3\xb3 amb els de classes socials superiors podia millorar l\'estatus dels marits; i aix\xc3\xad, amb prou freq\xc3\xbc\xc3\xa8ncia, el marit estava al cas de la professi\xc3\xb3 i assumptes de la seva muller.\n_START_SECTION_\nCom a treball principal\n_START_PARAGRAPH_\nS\'esperava de les cortesanes que no provenien de les classes acomodades que proporcionessin una companyia agradable durant un temps prou llarg, independentment de quins fossin els seus sentiments o compromisos en aquell moment, i havien d\'estar preparades per fer-ho aix\xc3\xad amb poca antelaci\xc3\xb3. Tamb\xc3\xa9 estaven subjectes a un estatus social baix, i sovint a una desaprovaci\xc3\xb3 religiosa, degut als aspectes immorals observats de llur professi\xc3\xb3 i la seva depend\xc3\xa8ncia del concubinatge com a font d\'ingressos principal. En casos aix\xc3\xad, una cortesana depenia financerament del seu benefactor o benefactors exclusivament, fent-la vulnerable; Cora Pearl n\'\xc3\xa9s un bon exemple._NEWLINE_Sovint, les cortesanes que servien en aquesta qualitat havien comen\xc3\xa7at la seva carrera com a prostitutes, o havien passat d\'un benefactor a un altre, i d\'aix\xc3\xb2 en resultava que se les vei\xc3\xa9s en els cercles de la societat com a inferiors als seus benefactors i a aquells rics i poderosos amb qui alternaven. Molts cops, en casos d\'aquesta mena, si la cortesana havia servit satisfact\xc3\xb2riament a un benefactor, aquest, un cop acabat l\'assumpte, la passaria a un altre benefactor ric com a favor per a la cortesana, o muntaria un matrimoni concertat amb un benefactor semi-ric. En el cas que la cortesana disgust\xc3\xa9s o no satisf\xc3\xa9s a un benefactor, es podia trobar tot d\'una fora dels cercles adinerats, tornant molt probablement a la prostituci\xc3\xb3 de carrer.\n_START_SECTION_\nCom a benefici social o pol\xc3\xadtic\n_START_PARAGRAPH_\nA les que venien d\'un entorn adinerat, ja fos per naixement o matrimoni, i que nom\xc3\xa9s actuaven com a cortesanes pels avantatges socials o pol\xc3\xadtics que en podien treure elles o els seus marits, normalment se les tractava com a iguals. Eren m\xc3\xa9s respectades pels seus companys sentimentals, posant tots dos les obligacions familiars pel davant de la seva relaci\xc3\xb3 i planificant les seves relacions amoroses o compromisos socials al voltant de les obligacions maritals de l\'amant._NEWLINE_Els assumptes d\'aquesta mena solien durar poc, i s\'acabaven o b\xc3\xa9 quan la cortesana o el marit de la cortesana rebien l\'estatus o el c\xc3\xa0rrec pol\xc3\xadtic desitjat, o quan el benefactor triava la companyia d\'una altra cortesana, i compensava financerament a la companya anterior. En casos com aquest, sovint les dues parts implicades veien aix\xc3\xb2 com un simple acord comercial. El benefactor era conscient dels favors pol\xc3\xadtics o socials que la cortesana esperava, la cortesana era conscient del preu que se n\'esperava pels favors que es duien a terme, i tots dos satisfeien les seves respectives exig\xc3\xa8ncies; Madame de Pompadour n\'\xc3\xa9s un exemple. _NEWLINE_Aix\xc3\xb2 generalment era una relaci\xc3\xb3 amorosa segura, ja que tant la muller del benefactor com el marit de la cortesana solien estar totalment al cas de la situaci\xc3\xb3, i la cortesana no depenia exclusivament del benefactor. M\xc3\xa9s aviat, era una simple q\xc3\xbcesti\xc3\xb3 dels beneficis obtinguts per cadascuna de les parts implicades. P\xc3\xbablicament i socialment, els assumptes d\'aquesta mena eren comuns durant els segles XVII, XVIII i XIX (i tamb\xc3\xa9 a principis del XX), i normalment eren acceptats en els cercles adinerats.\n_START_SECTION_\nIntrigues\n_START_PARAGRAPH_\nAbans de l\'era Victoriana, de vegades les cortesanes estaven limitades en la seva roba per diverses lleis sumptu\xc3\xa0ries i es regulava on podien apar\xc3\xa8ixer a les recepcions socials. Els per\xc3\xadodes de declarada pietat religiosa sovint van dur a la persecuci\xc3\xb3 de les cortesanes, fins al punt d\'incloure acusacions de bruixeria. Abans del segle XVIII, en molts casos les dones que duien una vida de cortesana en una cort reial, amb relacions rom\xc3\xa0ntiques amb reis, aconseguien riquesa i estatus, per\xc3\xb2 finalment moltes d\'elles acabaven sent executades despr\xc3\xa9s d\'uns judicis molt p\xc3\xbablics que sovint les feia semblar que havien estat malvades, o afamades de poder, quan de fet no eren m\xc3\xa9s que l\'amant del rei._NEWLINE_Molt sovint, les cortesanes es tra\xc3\xafen entre si en actes d\'intriga pol\xc3\xadtica en intentar escalar a posicions de poder m\xc3\xa9s altes a les corts reials. Hi ha hagut molts casos al llarg de la hist\xc3\xb2ria on una cortesana ha intentat (de vegades amb \xc3\xa8xit) suplantar a l\'amant del rei o emperador. El procediment solia comen\xc3\xa7ar per desacreditar a la companya del governant, sovint divulgant secrets que durien a la rival a ser apartada i substitu\xc3\xafda per la cortesana. Tanmateix, aix\xc3\xb2 era un proc\xc3\xa9s delicat, i si una cortesana d\'un estatus inferior intentava substituir a una cortesana que gaudia d\'un considerable poder dins la cort, sovint acabava exiliada de la cort reial, o casada amb un noble inferior en un matrimoni concertat, o fins i tot assassinada.\n_START_SECTION_\nDurada de la carrera\n_START_PARAGRAPH_\nEn els \xc3\xbaltims segles, del segle XVIII en endavant, les cortesanes sovint podien ser apartades pels seus benefactors, per\xc3\xb2 els dies d\'execucions p\xc3\xbabliques o empresonaments pel seu estil de vida promiscu s\'havien acabat. Hi ha molts exemples de cortesanes que, mantenint-se discretes i respectuoses amb els seus benefactors, tamb\xc3\xa9 podien allargar la seva carrera fins passada la maduresa i retirar-se amb una seguretat financera; Catherine Walters n\'\xc3\xa9s un bon exemple. A finals del segle XIX, i durant un per\xc3\xadode curt a principis del XX, les cortesanes havien assolit un nivell d\'acceptaci\xc3\xb3 social a molts cercles i situacions, fins al punt d\'arribar sovint a l\'extrem de ser amigues i confidents de les mullers dels seus benefactors._NEWLINE_Amb una certa freq\xc3\xbc\xc3\xa8ncia, una dona que serv\xc3\xads com a cortesana duraria en aquest camp tant com pogu\xc3\xa9s demostrar la seva utilitat per al seu company, o companys. Aix\xc3\xb2, per descomptat, exclou a aquelles que servien com a cortesanes per\xc3\xb2 ja eren casades dins l\'alta societat. Per a aquelles que tenien el seu servei com a cortesanes com la seva font principal d\'ingressos, l\'\xc3\xa8xit es basava solament en la longevitat i la gesti\xc3\xb3 financera. Moltes van escalar a trav\xc3\xa9s dels rangs de la reialesa, servint al principi com a amants de nobles inferiors, i finalment assolint el paper d\'amant d\'un rei o pr\xc3\xadncep. Altres van poder quanyar una posici\xc3\xb3 alta ben aviat, per\xc3\xb2 poques van durar gaire, i despr\xc3\xa9s de servir a un pr\xc3\xadncep o rei no es podia anar enlloc m\xc3\xa9s que no fos cap avall. _NEWLINE_Pietro Aretino, un escriptor itali\xc3\xa0 del renaixement, va escriure una s\xc3\xa8rie de di\xc3\xa0legs (Capricciosi ragionamenti) en els que una mare ensenya a la filla quines opcions estan disponibles per a una dona i com ser una cortesana efica\xc3\xa7. El novel\xc2\xb7lista franc\xc3\xa8s Balzac va escriure sobre una cortesana en el seu Splendeurs et mis\xc3\xa8res des courtisanes (1838\xe2\x80\x9347). \xc3\x89mile Zola tamb\xc3\xa9 va escriure una novel\xc2\xb7la, Nana (1880), sobre una cortesana a la Fran\xc3\xa7a del segle XIX.'